Document ID: 32010L0003

KOMISIJAS DIREKTĪVA 2010/3/ES
(2010. gada 1. februāris),
ar ko groza III un VI pielikumu Padomes Direktīvā 76/768/EEK attiecībā uz kosmētikas līdzekļiem, lai to pielāgotu tehnikas attīstībai
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1976. gada 27. jūlija Direktīvu 76/768/EEK par dalībvalstu tiesību aktu tuvināšanu attiecībā uz kosmētikas līdzekļiem (1) un jo īpaši tās 8. panta 2. punktu,
apspriedusies ar Patērētāju drošības zinātnisko komiteju,
tā kā:
(1)
Patēriņa preču zinātniskā komiteja (PPZK), ko vēlāk saskaņā ar Komisijas Lēmumu 2008/721/EK (2) aizstāja Patērētāju drošības zinātniskā komiteja (PDZK), 2008. gada 15. aprīļa atzinumā secināja, ka Ethyl Lauroyl Arginate HCl ir patērētājiem drošs, ja ziepēs, pretblaugznu šampūnos un neizsmidzināmos dezodorantos to izmanto, nepārsniedzot maksimālo pieļaujamo koncentrāciju 0,8 %. Tāpēc tas jāiekļauj Direktīvas 76/768/EEK III pielikumā.
(2)
PPZK tajā pašā atzinumā secināja, ka Ethyl Lauroyl Arginate HCl ir patērētājiem drošs, ja kosmētikas līdzekļos to izmanto kā konservantu, nepārsniedzot maksimālo pieļaujamo koncentrāciju 0,4 %. Tomēr PPZK uzskatīja, ka iespējama gļotādu un elpceļu kairinājuma dēļ tas nav izmantojams lūpu līdzekļos, mutes dobuma līdzekļos un izsmidzinātājos. Tāpēc, norādot minētos ierobežojumus, tas jāiekļauj Direktīvas 76/768/EEK VI pielikumā.
(3)
Tādēļ attiecīgi jāgroza Direktīva 76/768/EEK.
(4)
Šajā direktīvā paredzētie pasākumi ir saskaņā ar Kosmētikas līdzekļu pastāvīgās komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 76/768/EEK III un VI pielikumu groza saskaņā ar šīs direktīvas pielikumu.
2. pants
1. Dalībvalstis vēlākais līdz 2010. gada 1. septembrim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmu Komisijai minēto noteikumu tekstu.
Tās piemēro minētos noteikumus no 2011. gada 1. marta.
Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.
2. Dalībvalstis dara Komisijai zināmus savu tiesību aktu galvenos noteikumus, ko tās pieņem jomā, uz kuru attiecas šī direktīva.
3. pants
Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
4. pants
Šī direktīva ir adresēta dalībvalstīm.
Briselē, 2010. gada 1. februārī

Labels: 1
17
7
3
0